ເຜີຍແຜ່ດຳລັດ ວ່າດ້ວຍມາດຕະຖານພົ້ນທຸກ ແລະ ມາດຕະຖານພັດທະນາ
ກະຊວງກະສິກຳ ແລະ ປ່າໄມ້ ຮ່ວມກັບ ທະນາຄານໂລກ ແລະ ອົງການສະຫະປະຊາຊາດ ເພື່ອການພັດທະນາ ຈັດກອງປະຊຸມ ເຜີຍແຜ່ຜັນຂະຫຍາຍດຳລັດ ວ່າດ້ວຍມາດ ຕະຖານພົ້ນທຸກ ແລະ ມາດຕະຖານພັດທະນາ ກໍຄື ບັນດາຈຸດສຸມ ພັດທະນາຊົນນະບົດ ໃຫ້ກັບບັນດາຄູ່ຮ່ວມພັດທະນາ ແລະ ອົງການຈັດຕັ້ງ ສັງຄົມຕ່າງໆ, ມີຂຶ້ນໃນວັນທີ 2 ກຸມພາ 2018 ທີ່ນະຄອນຫລວງວຽງຈັນ, ໂດຍການເປັນປະທານ ຂອງ ທ່ານ ພວງປາລີສັກ ປຣະວົງວຽງຄຳ ຮອງລັດຖະມົນຕີ ກະຊວງກະສິກຳ ແລະ ປ່າໄມ້, ພ້ອມດ້ວຍ ພາກສ່ວນທີ່ກ່ຽວຂ້ອງ ເຂົ້າຮ່ວມ.
ໃນໂອກາດດັ່ງກ່າວ, ທ່ານ ພວງປາລີສັກ ປຣະວົງວຽງຄຳ ໄດ້ໃຫ້ຮູ້ວ່າ: ລັດຖະບານແຫ່ງ ສປປ ລາວ ໄດ້ຮັບການ ສະໜັບສະໜູນດ້ານວິຊາການ ຈາກທະນາຄານໂລກ ໄດ້ຮ່າງດຳລັດ 348 ວ່າດ້ວຍ ມາດຕະຖານ ພົ້ນທຸກ ແລະ ມາດຕະຖານ ການພັດທະນາ ສະບັບໃໝ່ຂຶ້ນ, ເຊິ່ງມີຜົນ ບັນຄັບໃຊ້ແຕ່ວັນທີ 16 ພະຈິກ 2017 ເປັນຕົ້ນມາ. ຄຽງຄູ່ກັນນັ້ນ, ລັດຖະບານ ກໍໄດ້ກຳນົດ ບັນດາຈຸດສຸມບູລິມະສິດ ໃນການ ພັດທະນາຊົນນະບົດ ແລະ ລຶບລ້າງ ຄວາມທຸກຍາກ ຕາມຂໍ້ຕົກລົງ ເລກທີ 65/ນຍ ນິຕິກຳ 2 ສະບັບນີ້ ມີຄວາມໝາຍ ຄວາມສຳຄັນທີ່ສຸດ ສຳລັບການ ພັດທະນາຊົນນະບົດ ແລະ ລຶບລ້າງຄວາມທຸກຍາກ ຢູ່ ສປປ ລາວ ຕາມແຜນພັດທະນາ ເສດຖະກິດ-ສັງຄົມ 5 ປີ ຄັ້ງທີ 8 ແລະ ພາຍໃຕ້ຂອບຂອງການ ຈັດຕັ້ງປະຕິບັດ ເປົ້າໝາຍ ການພັດທະນາແບບຍືນຍົງ.
ໃນ 2 ທົດສະວັດຜ່ານມາ ລັດຖະບານ ໄດ້ຮ່ວມກັບ ຄູ່ຮ່ວມພັດທະນາ ສຸມຄວາມພະຍາຍາມ ແກ້ໄຂ ຄວາມທຸກຍາກ ໂດຍສະເພາະ ແມ່ນການຈັດຕັ້ງປະຕິບັດ ເປົ້າໝາຍສະຫັດສະວັດ ຂອງການພັດທະນາ ໄດ້ຮັບການຜັນຂະຫຍາຍເປັນຍຸດທະສາດ ແຫ່ງຊາດ ເພື່ອການເຕີບໂຕ ແລະ ລຶບລ້າງຄວາມທຸກຍາກ (NGPES) ເຮັດໃຫ້ ສປປ ລາວ ສາມາດ ບັນລຸຄາດໝາຍ MDGs ໃນການຫລຸດຜ່ອນ ຄວາມທຸກຍາກ ໃຫ້ຍັງເຫລືອພຽງ 23,7% ໃນປີ 2015, ເຊິ່ງເຄື່ອງມື ໃນການຈັດຕັ້ງປະຕິບັດ ຄາດໝາຍ ສູ້ຊົນດັ່ງກ່າວ ປະກອບມີຫລາຍຢ່າງ ໂດຍສະເພາະ ແມ່ນການສຳຫລວດ ການຊົມໃຊ້ ແລະ ການໃຊ້ຈ່າຍ ຂອງຄົວເຮືອນ (LECS) ທີ່ສ້າງ ຖານຂໍ້ມູນເປັນບ່ອນອີງ ໃນການກຳນົດ 74 ເມືອງທຸກຍາກ ໃນນັ້ນມີ 47 ເມືອງທຸກຍາກທີ່ສຸດ; ຕໍ່ມາລັດຖະບານໄດ້ອອກດຳລັດວ່າດ້ວຍມາດຕະຖານ ຄວາມທຸກຍາກ ແລະ ການພັດທະນາ ເລກທີ 285 ເຊິ່ງໄດ້ປ່ຽນແປງ ເປັນ ເລກທີ 309 ດຳລັດດັ່ງກ່າວ ໄດ້ໝົດຜົນບັງຄັບ ນຳໃຊ້ ໃນປີ 2015 ເຊິ່ງແມ່ນທ້າຍສະໄໝ ຂອງການຈັດຕັ້ງປະຕິບັດ MDGs
ຂໍ້ມູນຈາກ: ສຳນັກຂ່າວສານປະເທດລາວ